CELEX: 32021D2137
Language: fi
Date: 2021-12-02 00:00:00
Title: Neuvoston päätös (YUTP) 2021/2137, annettu 2 päivänä joulukuuta 2021, Euroopan rauhanrahastosta rahoitettavasta avustustoimenpiteestä, jolla tuetaan Malin tasavallan asevoimia Malissa toteutettavan EU:n koulutusoperaation yhteydessä

3.12.2021   
               
               
                  FI
               
               
                  Euroopan unionin virallinen lehti
               
               
                  L 432/67
               
            
         NEUVOSTON PÄÄTÖS (YUTP) 2021/2137,
         annettu 2 päivänä joulukuuta 2021,
         Euroopan rauhanrahastosta rahoitettavasta avustustoimenpiteestä, jolla tuetaan Malin tasavallan asevoimia Malissa toteutettavan EU:n koulutusoperaation yhteydessä
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 41 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Päätöksen (YUTP) 2021/509 (1) mukaisesti perustettiin Euroopan rauhanrahasto, jonka avulla jäsenvaltiot rahoittavat unionin toimia yhteisen ulko- ja turvallisuuspolitiikan alalla rauhan säilyttämiseksi, konfliktien ehkäisemiseksi ja kansainvälisen turvallisuuden lujittamiseksi perussopimuksen 21 artiklan 2 kohdan c alakohdan nojalla. Erityisesti päätöksen (YUTP) 2021/509 1 artiklan 2 kohdan b alakohdan i alakohdan mukaisesti Euroopan rauhanrahasto voi rahoittaa toimia, joilla lujitetaan kolmansien valtioiden sekä alueellisten ja kansainvälisten järjestöjen sotilaallisiin ja puolustusasioihin liittyviä valmiuksia.
                  
               
                     (2)
                  
                  
                     Nykyinen kriisi Malissa ja Sahelin alueella on moniulotteinen, ja suurena vaarana on, että kriisi leviää naapurimaihin ja erityisesti Guineanlahden alueelle. Kansainvälinen yhteisö, mukaan lukien unioni ja jäsenvaltiot, on viime aikoina tehnyt huomattavia ponnisteluja Malin tasavallan tukemiseksi terrorismin torjunnassa. Malissa toteutettava Euroopan unionin koulutusoperaatio (EUTM Mali) jatkaa Malin asevoimien valmiuksien kehittämisen tukemista osana EU:n kokonaisvaltaista lähestymistapaa Malin kriisiin.
                  
               
                     (3)
                  
                  
                     Päätöslauselmassaan 2391 (2017) sekä Malia koskevissa päätöslauselmissaan 2480 (2019) ja 2584 (2021)Yhdistyneiden kansakuntien turvallisuusneuvosto vahvisti olevansa lujasti sitoutunut G5 Sahel -ryhmän maiden (G5 Sahel) eli Burkina Fason, Malin, Mauritanian, Nigerin ja Tšadin itsemääräämisoikeuden, itsenäisyyden, yhtenäisyyden ja alueellisen koskemattomuuden tukemiseen, antoi tunnustusta kahdenvälisten ja monenvälisten kumppaneiden panokselle turvallisuusvalmiuksien vahvistamisessa Sahelin alueella, erityisesti Euroopan unionin operaatioiden (EUTM Mali, EUCAP Sahel Mali ja EUCAP Sahel Niger) roolille koulutuksen ja strategisen neuvonnan tarjoajana Sahelin alueen kansallisille turvallisuusjoukoille, pani tyytyväisenä merkille Ranskan joukkojen toimet G5 Sahel -ryhmän yhteisten turvallisuusjoukkojen toimien tukemiseksi ja kehotti pyrkimään riittävään koordinointiin, tiedonvaihtoon ja tarvittaessa tukeen Yhdistyneiden kansakuntien Malin vakautusoperaation, Malin asevoimien, G5 Sahel -ryhmän yhteisten turvallisuusjoukkojen, Ranskan joukkojen ja Malissa toteutettavien Euroopan unionin operaatioiden välillä.
                  
               
                     (4)
                  
                  
                     Malin ulkoministeri pyysi 4 päivänä marraskuuta 2021 päivätyssä, unionin ulkoasioiden ja turvallisuuspolitiikan korkealle edustajalle, jäljempänä ’korkea edustaja’, osoittamassaan kirjeessä unionia jatkamaan ja tehostamaan Malin asevoimien tukemista kolmella keskeisellä osa-alueella EUTM Malin yhteydessä.
                  
               
                     (5)
                  
                  
                     Tämä avustustoimenpide on määrä toteuttaa ottaen huomioon päätöksessä (YUTP) 2021/509 vahvistetut periaatteet ja vaatimukset, sekä noudattaen erityisesti neuvoston yhteistä kantaa 2008/944/YUTP (2), sekä Euroopan rauhanrahastosta rahoitettavien tulojen ja menojen täytäntöönpanosta annettujen sääntöjen mukaisesti.
                  
               
                     (6)
                  
                  
                     Täytäntöönpanossa arvioidaan myös säännöllisesti Malin poliittisen tilanteen kehittymistä Euroopan rauhanrahastosta rahoitettavia avustustoimenpiteitä varten tarvittavien lieventävien toimenpiteiden ja valvonnan arvioimista ja määrittämistä koskevan yhdennetyn menetelmäkehyksen mukaisesti. Täytäntöönpano ei erityisesti saisi vaarantaa unionin ja sen jäsenvaltioiden turvallisuus- ja puolustusetuja.
                  
               
                     (7)
                  
                  
                     Neuvosto vahvistaa olevansa sitoutunut suojelemaan, edistämään ja toteuttamaan ihmisoikeuksia, perusvapauksia ja demokratian periaatteita sekä lujittamaan oikeusvaltiota ja hyvää hallintotapaa Yhdistyneiden kansakuntien peruskirjan, ihmisoikeuksien yleismaailmallisen julistuksen ja kansainvälisen oikeuden, erityisesti ihmisoikeuksia koskevan kansainvälisen oikeuden ja kansainvälisen humanitaarisen oikeuden, mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Perustaminen, tavoitteet, soveltamisala ja kesto
            
               1.   Perustetaan Malin tasavaltaa, jäljempänä ’tuensaaja’, hyödyttävä Euroopan rauhanrahastosta rahoitettava avustustoimenpide, jäljempänä ’avustustoimenpide’.
            
            
               2.   Avustustoimenpiteen tavoitteena on vahvistaa Malin asevoimien yleisiä valmiuksia, jotta ne voivat toteuttaa Malin alueellisen koskemattomuuden palauttamiseen ja terroristiryhmien aiheuttaman uhkan vähentämiseen tähtääviä sotilasoperaatioita. Tämän olisi hyödytettävä väestöä sekä edistettävä valtionhallinnon läsnäoloa syrjäisillä alueilla ja siviilien suojelun parantamista.
            
            
               3.   Edellä 2 kohdassa vahvistettujen tavoitteiden saavuttamiseksi avustustoimenpiteellä pyritään lisäämään Malin asevoimien tuettujen yksiköiden ammattimaistamista tarjoamalla asianmukaista ja riittävää koulutusta ja välineistöä kolmessa hankkeessa:
               
                           a)
                        
                        
                           Banankoron aliupseerikoulun tukeminen;
                        
                     
                           b)
                        
                        
                           koulutusinfrastruktuurin kunnostaminen Sévaré-Moptissa; ja
                        
                     
                           c)
                        
                        
                           varusteiden, joita ei ole suunniteltu tappavan voiman aikaansaamiseen, toimittaminen kolmelle Malin 2. sotilasalueen 23. rykmentin komppanialle Unité légère de reconnaissance et d’interventionin (ULRI) tarpeiden mukaisesti.
                        
                     
            
               4.   Avustustoimenpiteen kesto on 30 kuukautta avustustoimenpiteiden hallinnoijan ja tämän päätöksen 4 artiklan 3 kohdassa tarkoitetun yhteisön välillä päätöksen (YUTP) 2021/509 32 artiklan 2 kohdan a alakohdan mukaisesti tehdyn sopimuksen tekopäivästä.
            
         
         
            2 artikla
            Rahoitusjärjestelyt
            
               1.   Avustustoimenpiteeseen liittyviin menoihin tarkoitettu rahoitusohje on enintään 24 000 000 euroa. Päätöksen (YUTP) 2021/509 29 artiklan 5 kohdan mukaisesti avustustoimenpiteiden hallinnoija voi pyytää rahoitusosuuksia enintään 21 600 000 euroon saakka tämän päätöksen hyväksymisen jälkeen. Avustustoimenpiteiden hallinnoijan pyytämiä varoja saa käyttää ainoastaan menojen maksamiseen niissä rajoissa, jotka päätöksellä (YUTP) 2021/509 perustettu komitea on hyväksynyt tätä avustustoimenpidettä koskevassa vuoden 2021 lisätalousarviossa.
            
            
               2.   Kaikkia menoja hallinnoidaan päätöksen (YUTP) 2021/509 ja Euroopan rauhanrahastosta rahoitettavien tulojen ja menojen täytäntöönpanosta annettujen sääntöjen mukaisesti.
            
         
         
            3 artikla
            Järjestelyt tuensaajan kanssa
            
               1.   Korkea edustaja tekee tuensaajan kanssa tarvittavat järjestelyt sen varmistamiseksi, että tuensaaja noudattaa tällä päätöksellä vahvistettuja vaatimuksia ja ehtoja edellytyksenä avustustoimenpiteen mukaisen tuen antamiselle.
            
            
               2.   Edellä 1 kohdassa tarkoitettuihin järjestelyihin on sisällyttävä määräyksiä, joilla tuensaaja velvoitetaan varmistamaan, että
               
                           a)
                        
                        
                           asiaa koskevaa kansainvälistä oikeutta, erityisesti ihmisoikeuksia koskevaa kansainvälistä oikeutta ja kansainvälistä humanitaarista oikeutta, noudatetaan ja että Malin hallitus sitoutuu rankaisemattomuuden torjunnan tehostamiseen, erityisesti ihmisoikeusloukkausten osalta, ja toteuttamaan tarvittavat toimenpiteet avustustoimenpiteestä hyötyvien yksiköiden vastuuvelvollisuuden vahvistamiseksi;
                        
                     
                           b)
                        
                        
                           yksiköt ja henkilöstö, joita koulutetaan EUTM:n valvonnassa tai joiden toimintaa kansainväliset joukot, jotka ovat EU:n kumppaneita, tukevat ja joiden ei ole ilmoitettu syyllistyneen väärinkäytöksiin tai väkivaltaan, käyttävät kaikkea avustustoimenpiteen puitteissa annettua omaisuutta asianmukaisesti ja tehokkaasti niihin tarkoituksiin, joita varten se on annettu;
                        
                     
                           c)
                        
                        
                           avustustoimenpiteen puitteissa annettua omaisuutta käyttävät ainoastaan Malin joukot ja, jos kyseessä on jokin yhteistyömuoto, yksinomaan niiden valtiollisten toimijoiden kanssa, jotka ovat EU:n kumppaneiden asevoimia, erityisesti G5 Sahel -ryhmän yhteiset turvallisuusjoukot ja G5 Sahel -maiden asevoimat;
                        
                     
                           d)
                        
                        
                           kaikkea avustustoimenpiteen puitteissa annettua omaisuutta huolletaan riittävästi sen käyttökuntoisuuden ja operatiivisen käytettävyyden varmistamiseksi omaisuuden elinkaaren aikana;
                        
                     
                           e)
                        
                        
                           avustustoimenpiteen puitteissa annettua omaisuutta ei menetetä tai siirretä sen elinkaaren lopussa muille kuin 1 kohdassa tarkoitetuissa järjestelyissä yksilöidyille henkilöille tai yhteisöille ilman päätöksen (YUTP) 2021/509 nojalla perustetun rahastokomitean suostumusta.
                        
                     
            
               3.   Edellä 1 kohdassa tarkoitettuihin järjestelyihin on sisällyttävä määräyksiä avustustoimenpiteen mukaisen tuen keskeyttämisestä ja lopettamisesta, jos tuensaajan todetaan rikkoneen 2 kohdassa säädettyjä velvoitteita.
            
            
               4.   Jos 1 kohdassa tarkoitettuja järjestelyjä tai tässä artiklassa vahvistettuja säännöksiä ja velvoitteita rikotaan, korkea edustaja toteuttaa vastaavasti yhdennetyn lähestymistavan yhteydessä oikeasuhteisia toimenpiteitä, mukaan lukien tai enintään vaatimus avustustoimenpiteen puitteissa annetun asiaankuuluvan omaisuuden palauttamisesta.
            
         
         
            4 artikla
            Täytäntöönpano
            
               1.   Korkea edustaja on vastuussa tämän päätöksen täytäntöönpanon varmistamisesta päätöksen (YUTP) 2021/509 ja Euroopan rauhanrahastosta rahoitettavien tulojen ja menojen täytäntöönpanosta annettujen sääntöjen mukaisesti ja noudattaen Euroopan rauhanrahastosta rahoitettavia avustustoimenpiteitä varten tarvittavien toimenpiteiden ja valvonnan arvioimista ja määrittämistä koskevaa yhdennettyä menetelmäkehystä.
            
            
               2.   Korkea edustaja antaa luvan avun toimittamiseen vasta sen jälkeen, kun tuensaaja on hyväksynyt tässä päätöksessä tarkoitetut tai vahvistetut useat sopimukset, järjestelyt, vaatimukset, velvoitteet ja edellytykset.
            
            
               3.   Expertise France huolehtii 1 artiklan 3 kohdassa tarkoitettujen toimien toteutuksesta.
            
            
               4.   Päätöksen (YUTP) 2021/509 61 artiklan 4 kohdan mukaisesti avustustoimenpiteiden hallinnoija tekee tarvittavat sopimukset täytäntöönpanevien toimijoiden kanssa.
            
         
         
            5 artikla
            Seuranta, valvonta ja arviointi
            
               1.   Korkea edustaja varmistaa, että sitä, että tuensaaja noudattaa 3 artiklassa vahvistettuja velvoitteita, seurataan. Seurannan avulla saadaan tietoa kyseisten velvoitteiden rikkomusten asiayhteydestä ja riskeistä sekä voidaan ehkäistä tällaisia rikkomuksia, mukaan lukien sellaiset ihmisoikeuksia koskevan kansainvälisen oikeuden ja kansainvälisen humanitaarisen oikeuden loukkaukset, joihin liittyy avustustoimenpiteen puitteissa toimitettujen tarvikkeiden käyttö. Tällaisissa tapauksissa korkea edustaja raportoi poliittisten ja turvallisuusasioiden komitealle (PTK) ja ehdottaa oikeasuhteisia toimenpiteitä.
            
            
               2.   Tarvikkeiden ja varusteiden toimituksenjälkeinen valvonta järjestetään seuraavasti:
               
                           a)
                        
                        
                           toimituksen todentaminen, jolloin loppukäyttäjä allekirjoittaa toimitustodistukset omistusoikeuden siirron yhteydessä;
                        
                     
                           b)
                        
                        
                           inventaarioraportointi, jolloin tuensaaja raportoi vuosittain yksilöityjen tavaroiden inventaariosta ja tilasta niiden koko elinkaaren aikana tai kunnes PTK katsoo, ettei tällainen raportointi ole enää tarpeen;
                        
                     
                           c)
                        
                        
                           tarkastukset paikalla, jolloin tuensaaja antaa korkealle edustajalle pyynnöstä mahdollisuuden suorittaa tarkastukset paikalla.
                        
                     
            
               3.   Kun otetaan huomioon 3 artiklan 2 kohdassa vahvistetut säännökset, korkea edustaja laatii avustustoimenpiteen ensimmäisen arvion muodossa olevan arvioinnin kolmessa osassa kuuden kuukauden kuluttua siitä, kun 23. rykmentin kolmelle komppanialle on toimitettu tarvikkeet, kuuden kuukauden kuluttua siitä, kun aliupseerikoulun ensimmäinen kurssi on valmistunut, ja kuuden kuukauden kuluttua siitä, kun Sévaré-Moptin harjoitusalueen rakentaminen on saatu päätökseen. Arvioon kuuluu tarkastuskäyntejä avustustoimenpiteen puitteissa toimitettujen tarvikkeiden ja varusteiden tarkastamiseksi, tai mitä tahansa muita tarkoituksenmukaisessa muodossa olevia itsenäisesti hankittuja tietoja.
               Lopullinen arviointi laaditaan avustustoimenpiteen täytäntöönpanokauden päättyessä sen arvioimiseksi, onko avustustoimenpide edistänyt asetettujen tavoitteiden saavuttamista.
            
         
         
            6 artikla
            Raportointi
            Korkea edustaja antaa täytäntöönpanokauden alussa ja sen aikana PTK:lle puolivuosittaiset selvitykset, joiden on sisällettävä ajan tasalla olevat tiedot avustustoimenpiteen täytäntöönpanon tilanteesta päätöksen (YUTP) 2021/509 63 artiklan mukaisesti, sekä pyydettäessä ja jos on raportoitu merkittävistä järjestelyn rikkomuksista tai jos on tapahtunut asiaankuuluvaa poliittisen tai turvallisuustilanteen kehitystä. Avustustoimenpiteiden hallinnoijan on ilmoitettava säännöllisesti päätöksellä (YUTP) 2021/509 perustetulle rahastokomitealle tulojen ja menojen täytäntöönpanosta kyseisen päätöksen 38 artiklan mukaisesti, myös antamalla tietoja avustustoimenpiteiden toteuttamiseen osallistuville toimittajille ja alihankkijoille.
         
         
            7 artikla
            Keskeyttäminen ja lopettaminen
            
               1.   Korkea edustaja arvioi tuensaajan ja korkean edustajan välisestä järjestelystä johtuvien sitoumusten ja velvoitteiden mahdollisia rikkomuksia tai laiminlyöntejä koskevat tiedot, ja sen perusteella korkea edustaja tarkastelee avustustoimenpiteen mahdollista keskeyttämistä tai lopettamista milloin tahansa.
            
            
               2.   Päätöksen (YUTP) 2021/509 64 artiklan mukaisesti PTK voi päättää keskeyttää avustustoimenpiteen täytäntöönpanon kokonaan tai osittain jäsenvaltion tai korkean edustajan pyynnöstä seuraavissa tapauksissa:
               
                           a)
                        
                        
                           jos tuensaaja rikkoo kansainväliseen oikeuteen, erityisesti ihmisoikeuksia koskevaan kansainväliseen oikeuteen ja kansainväliseen humanitaariseen oikeuteen, perustuvia velvoitteitaan tai jos tuensaaja ei noudata 3 artiklassa tarkoitettujen järjestelyjen mukaisia velvoitteitaan tai sitoumuksiaan;
                        
                     
                           b)
                        
                        
                           jos täytäntöönpanevan toimijan kanssa tehdyn sopimuksen toteuttaminen on keskeytetty tai lopetettu sen rikottua sopimuksen mukaiset velvoitteensa;
                        
                     
                           c)
                        
                        
                           jos toimenpidettä ei voida enää toteuttaa tarjoten samalla riittävät takeet asianomaisen maan tai alueen tilanteen vuoksi;
                        
                     
                           d)
                        
                        
                           jos avustustoimenpiteen toteuttaminen ei enää edistä sille asetettujen tavoitteiden saavuttamista tai jos se ei enää ole unionin edun mukaista.
                        
                     
            
               3.   Kiireellisissä ja poikkeuksellisissa tapauksissa korkea edustaja voi keskeyttää avustustoimenpiteen täytäntöönpanon väliaikaisesti kokonaan tai osittain PTK:n päätöstä odotettaessa.
            
            
               4.   PTK voi myös suositella, että neuvosto lopettaa avustustoimenpiteen.
            
         
         
            8 artikla
            Voimaantulo
            Tämä päätös tulee voimaan päivänä, jona se hyväksytään.
         
         
            Tehty Brysselissä 2 päivänä joulukuuta 2021.
            
               
                  Neuvoston puolesta
               
               
                  Puheenjohtaja
               
               J. VRTOVEC
            
         
         
            (1)  Neuvoston päätös (YUTP) 2021/509, annettu 22 päivänä maaliskuuta 2021, Euroopan rauhanrahaston perustamisesta ja päätöksen (YUTP) 2015/528 kumoamisesta (EUVL L 102, 24.3.2021, s. 14).
         
            (2)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).